text: РЕГЛАМЕНТ ЗА ИЗПЪЛНЕНИЕ (ЕС) № 643/2014 НА КОМИСИЯТА
  от 16 юни 2014 година
  за определяне на технически стандарти за изпълнение по отношение на докладването за националните разпоредби от пруденциално естество в областта на системите за професионално пенсионно осигуряване съгласно Директива 2003/41/ЕО на Европейския парламент и на Съвета
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2003/41/ЕО на Европейския парламент и на Съвета от 3 юни 2003 г. относно дейностите и надзора на институциите за професионално пенсионно осигуряване (1), и по-специално член 20, параграф 11, четвърта алинея от нея,
  като има предвид, че:
  (1)
  Директива 2003/41/ЕО изисква държавите членки да докладват на Европейския орган за застраховане и професионално пенсионно осигуряване (ЕОЗППО) за националните си разпоредби от пруденциално естество в областта на системите за професионално пенсионно осигуряване, които не са обхванати от позоваването на националното социално и трудово законодателство в член 20, параграф 1 от посочената директива (наричани по-долу „национални пруденциални разпоредби“). Изискванията, посочени в настоящия регламент, не засягат правомощията на държавите членки, както е предвидено в Директива 2003/41/ЕО, по отношение на националното социално и трудово право, приложимо за институциите за професионално пенсионно осигуряване.
  (2)
  Целесъобразно е ЕОЗППО да изложи на уебсайта си докладваната съгласно настоящия регламент информация, за да се създаде централизиран източник на информация на равнището на Съюза относно националните пруденциални разпоредби.
  (3)
  Безспорно в държавите членки може да има разпоредби, приложими към системите за професионално пенсионно осигуряване в области като например дружественото право, тръстовото право и законодателството относно несъстоятелността, които надхвърлят обхвата на националните пруденциални разпоредби. Целта на задължението за докладване по силата на настоящия регламент не е предоставянето на изчерпателен списък на всички законови и подзаконови разпоредби, които се прилагат по отношение на дейността на системите за професионално пенсионно осигуряване.
  (4)
  В съответствие с член 4 от Директива 2003/41/ЕО държавите членки могат да изберат да прилагат разпоредбите на членове 9-16 и членове 18, 19 и 20 от посочената директива по отношение на дейността по професионално пенсионно осигуряване, извършвана от застрахователните предприятия, за които се прилага Директива 2002/83/ЕО на Европейския парламент и на Съвета (2). Държавите членки, които се възползват от тази възможност, прилагат по отношение на застрахователните предприятия редица национални пруденциални разпоредби, които се различават от тези, приложими за системите за професионално пенсионно осигуряване. Държавите членки, които прилагат този вариант, следва да докладват също така информация за активите и пасивите, посочени в член 7, втора алинея от Директива 2003/41/ЕО.
  (5)
  С цел да се осигури уеднаквяване на процедурата за докладване, следва да се предвиди образец, който компетентните органи да използват, когато предават на ЕОЗППО изискваната информация. За да се улесни достъпът до и съпоставимостта на предадената информация, списъкът с включените в образеца разпоредби следва да отговаря на съответните разпоредби на Директива 2003/41/ЕО. Образецът следва също така да улесни докладването за националните пруденциални разпоредби, които не са включени в списъка, тъй като въпреки пруденциалното си естество не са пряко свързани с транспонирането на членове от Директива 2003/41/ЕО.
  (6)
  Предвид факта, че законодателството на Съюза не хармонизира структурата на институциите за професионално пенсионно осигуряване, пенсионното осигуряване в държавите членки се предоставя посредством най-различни структури. Компетентните органи следва да докладват имената на тези институции и да посочат по целесъобразност националните пруденциални разпоредби, приложими към различните видове структури.
  (7)
  Задължението на компетентните органи да докладват за границите на платежоспособност и гаранционния фонд, както е предвидено в членове 17а - 17г от Директива 2003/41/ЕО, е включено в образеца за докладване посредством член 17, параграф 2 от същата директива.
  (8)
  В някои държави членки национални пруденциални разпоредби не се прилагат за цялата територия на съответната държава членка. Поради това компетентните органи следва да посочат в образеца дали техните национални пруденциални разпоредби се прилагат за различните територии в рамките на тяхната държава членка и териториалния обхват на докладваните разпоредби.
  (9)
  Информацията за националните пруденциални разпоредби трябва да се актуализира, без това да поражда непропорционална тежест за компетентните органи. Затова докладването следва да се ограничи до един път годишно. За да се постигне по-голяма съгласуваност при оповестяването на информацията, следва да се определят конкретната дата, за която се отнася докладваната информация, и датата за предаване на информацията на ЕОЗППО. В периода между двете дати за докладване компетентните органи следва да могат да актуализират информацията на доброволна основа.
  (10)
  С цел да се гарантира, че информацията относно националните пруденциални разпоредби ще бъде на разположение скоро след влизането в сила на настоящия регламент, тя следва да бъде подадена за първи път в срок от шест месеца от влизането в сила на регламента.
  (11)
  Както е посочено в съображение 32 от Директива 2010/78/ЕС на Европейския парламент и на Съвета (3), изготвените от ЕОЗППО технически стандарти не следва да засягат компетенциите на държавите членки по отношение на предвидените в Директива 2003/41/ЕО пруденциални изисквания към институциите.
  (12)
  Настоящият регламент е изготвен въз основа на предадените от ЕОЗППО на Комисията проекти на технически стандарти за изпълнение.
  (13)
  ЕОЗППО проведе открити обществени консултации по проектите на технически стандарти за изпълнение, въз основа на които е изготвен настоящият регламент, анализира потенциалните разходи и ползи и поиска становище от Групата на участниците от професионалните пенсионни фондове, създадена съгласно член 37 от Регламент (ЕС) № 1094/2010 на Европейския парламент и на Съвета (4),
  ПРИЕ НАСТОЯЩИЯ РЕГЛАМЕНТ:
  Член 1
  Процедури за докладване
  1. Компетентните органи предават на ЕОЗППО за първи път информацията относно националните пруденциални разпоредби в рамките на шест месеца от влизането в сила на настоящия регламент, а след това - ежегодно, най-късно до 30 юни на всяка календарна година след годината, в която изтича този шестмесечен срок.
  2. Първото предаване се отнася до националните пруденциални разпоредби, които са в сила на датата, на която настоящият регламент влиза в сила. При годишното предаване се докладват данните за националните пруденциални разпоредби, които са в сила към 1 март на съответната календарна година.
  3. Компетентните органи могат по всяко време на доброволен принцип да предоставят на ЕОЗППО актуална информация за своите национални пруденциални разпоредби.
  Член 2
  Формат и образци за докладване
  1. Когато компетентните органи докладват за националните си пруденциални разпоредби и когато представят актуализирана информация за тях, те използват образеца, предоставен в приложението, като посочват следното:
  а)
  името на компетентния орган, името на държавата членка и датата на предаване на данните на ЕОЗППО;
  б)
  дали съответното докладване се извършва за първи път, на доброволен принцип или на годишна основа;
  в)
  дали докладването се отнася до застрахователните предприятия, както е посочено в член 4 от Директива 2003/41/ЕО, и вида на застрахователното предприятие;
  г)
  дали в държавата членка съществува повече от един вид структура на институциите за професионално пенсионно осигуряване и ако е така, имената на видовете структури и приложимите за тях национални пруденциални разпоредби;
  д)
  дали докладваните разпоредби се прилагат по отношение на различни територии в рамките на дадена държава членка и ако това е така, териториалния обхват на докладваните разпоредби;
  е)
  позовавания на официалните заглавия и номерата на актовете и другите съответни правни инструменти, включително заглавието и номера на всеки раздел или член, ако е приложимо;
  ж)
  електронна препратка към съответната рубрика от уебсайта, съдържаща пълния текст на актовете и другите съответни правни инструменти, ако има такива.
  2. В случаите, когато в дадена държава членка съществуват национални пруденциални разпоредби, които не са включени в списъка с образци, изложен в приложението, съответният компетентен орган посочва тези разпоредби в категорията „Други“ в образеца.
  3. Компетентните органи представят попълнените образци на ЕОЗППО в електронен формат.
  Член 3
  Влизане в сила
  Настоящият регламент влиза в сила на двадесетия ден след датата на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 16 юни 2014 година.